Document ID: 32004R1756

Title and Content:
ΚΑΝΟΝΙΣΜΌΣ (ΕΚ) αριθ. 1756/2004 ΤΗΣ ΕΠΙΤΡΟΠΉΣ της 11ης Οκτωβρίου 2004 για τον καθορισμό των λεπτομερών όρων σχετικά με τις απαιτούμενες αποδείξεις και τα κριτήρια για τον τύπο και το επίπεδο της μείωσης των φυτοϋγειονομικών ελέγχων ορισμένων φυτών, φυτικών προϊόντων ή λοιπών αντικειμένων που απαριθμούνται στο μέρος Β του παραρτήματος V της οδηγίας 2000/29/ΕΚ του Συμβουλίου Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 13α παράγραφος 5 στοιχείο γ), Εκτιμώντας τα ακόλουθα: (1) Σύμφωνα με την οδηγία 2000/29/ΕΚ, όλα τα φορτία φυτών, φυτικών προϊόντων ή λοιπών αντικειμένων που αναφέρονται στο μέρος Β του παραρτήματος V της εν λόγω οδηγίας πρέπει να υποβάλλονται καταρχήν σε ελέγχους ταυτότητας και φυτοϋγειονομικούς ελέγχους πριν από την είσοδό τους στην Κοινότητα. (2) Για να επιτραπεί η μείωση της συχνότητας των υποχρεωτικών φυτοϋγειονομικών ελέγχων, πρέπει να καθοριστούν, όπως αναφέρεται στο άρθρο 13α παράγραφος 2 δεύτερο εδάφιο της οδηγίας 2000/29/ΕΚ, λεπτομερείς όροι όσον αφορά την απόδειξη ότι τα φυτά, τα φυτικά προϊόντα ή τα λοιπά αντικείμενα που παρατίθενται στο μέρος Β του παραρτήματος V της εν λόγω οδηγίας, τα οποία εισάγονται στην Κοινότητα, πληρούν τις απαιτήσεις που θεσπίζει η εν λόγω οδηγία. (3) Δεδομένου ότι τα φυτά που προορίζονται για φύτευση και τα φυτά, τα φυτικά προϊόντα ή τα λοιπά αντικείμενα που υπόκεινται σε μέτρα τα οποία εγκρίθηκαν σύμφωνα με το άρθρο 16 παράγραφος 3 της οδηγίας 2000/29/ΕΚ, παρουσιάζουν υψηλό κίνδυνο εισαγωγής επιβλαβών οργανισμών σε φυτά ή φυτικά προϊόντα, η μείωση των ελέγχων δεν πρέπει να εφαρμόζεται σε αυτά. (4) Καθορίζονται ειδικοί όροι για τα φυτά, τα φυτικά προϊόντα και τα λοιπά αντικείμενα που υπόκεινται σε έγκριση εισαγωγής στην Κοινότητα βάσει παρέκκλισης σύμφωνα με τις διατάξεις του άρθρου 15 παράγραφος 1 της οδηγίας 2000/29/ΕΚ. Συνεπώς, τα εν λόγω φυτά, φυτικά προϊόντα ή λοιπά αντικείμενα δεν υπόκεινται σε μείωση της συχνότητας των φυτοϋγειονομικών ελέγχων. (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης φυτοϋγειονομικής επιτροπής, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο παρών κανονισμός εφαρμόζεται στους φυτοϋγειονομικούς ελέγχους που προβλέπονται στο άρθρο 13α παράγραφος 1 στοιχείο β) σημείο iii) της οδηγίας 2000/29/ΕΚ όσον αφορά τα φυτά, τα φυτικά προϊόντα και τα λοιπά αντικείμενα που απαριθμούνται στο μέρος Β του παραρτήματος V της οδηγίας 2000/29/ΕΚ, καταγωγής μιας συγκεκριμένης χώρας, περιοχής ή μέρους αυτής (στο εξής «τα σχετικά προϊόντα»), με εξαίρεση: α) τα φυτά προς φύτευση· β) όλα τα φυτά, τα φυτικά προϊόντα και τα λοιπά αντικείμενα που υπόκεινται σε καθεστώς αδειοδότησης για την εισαγωγή τους στην Κοινότητα σύμφωνα με τις διατάξεις του άρθρου 15 παράγραφος 1 της οδηγίας 2000/29/ΕΚ· γ) όλα τα φυτά, τα φυτικά προϊόντα και τα λοιπά αντικείμενα που υπόκεινται σε προσωρινά μέτρα σύμφωνα με τις διατάξεις του άρθρου 16 παράγραφος 3 της οδηγίας 2000/29/ΕΚ· δ) όλα τα φυτά, τα φυτικά προϊόντα και τα λοιπά αντικείμενα που αναφέρονται στον κατάλογο ο οποίος καταρτίστηκε σύμφωνα με το άρθρο 13α παράγραφος 5 στοιχείο β) της οδηγίας 2000/29/ΕΚ. Άρθρο 2 1. Όλα τα κράτη μέλη μπορούν να ζητήσουν από την Επιτροπή να υποβάλλεται ένα από τα σχετικά προϊόντα σε φυτοϋγειονομικούς ελέγχους οι οποίοι θα διενεργούνται με μειωμένη συχνότητα. Η αίτηση πρέπει να περιλαμβάνει τις πληροφορίες που ορίζονται στο παράρτημα I. 2. Η Επιτροπή καταρτίζει κατάλογο των προϊόντων για τα οποία οι φυτοϋγειονομικοί έλεγχοι μπορούν να διενεργούνται με μειωμένη συχνότητα και προσδιορίζει το επίπεδο της μείωσης της συχνότητας, τηρώντας τους όρους του άρθρου 3 και εφαρμόζοντας τα κριτήρια που ορίζονται στο άρθρο 4. 3. Μετά τη λήξη των διαβουλεύσεων στο πλαίσιο της επιτροπής που αναφέρεται στο άρθρο 18 της οδηγίας 2000/29/ΕΚ, η Επιτροπή δημοσιεύει τον προαναφερόμενο κατάλογο. Άρθρο 3 Το σχετικό προϊόν μπορεί να υποβληθεί σε φυτοϋγειονομικούς ελέγχους με μειωμένη συχνότητα, υπό την προϋπόθεση ότι: α) κατά τη διάρκεια μιας τριετίας ο μέσος αριθμός φορτίων του σχετικού προϊόντος που εισάγεται στην Κοινότητα ετησίως είναι τουλάχιστον 200, και β) ο ελάχιστος αριθμός φορτίων του σχετικού προϊόντος για το οποίο πραγματοποιήθηκαν έλεγχοι κατά τη διάρκεια της προηγούμενης τριετίας είναι τουλάχιστον 600, και γ) κάθε χρόνο, ο αριθμός φορτίων του σχετικού προϊόντος που διαπιστώθηκε ότι είχε προσβληθεί από τους επιβλαβείς οργανισμούς που απαριθμούνται στο στοιχείο ε) του παραρτήματος I είναι μικρότερος από το 1 % του συνολικού αριθμού των φορτίων του προϊόντος αυτού που εισάγονται στην Κοινότητα, και δ) οι αιτήσεις για το σχετικό προϊόν όπως αναφέρεται στο άρθρο 2 παράγραφος 1 είναι διαθέσιμες στην Επιτροπή. Άρθρο 4 1. Το επίπεδο μείωσης της συχνότητας, όπως αναφέρεται στο άρθρο 2 παράγραφος 2, βασίζεται στα ακόλουθα κριτήρια: α) τον αριθμό των φορτίων του σχετικού προϊόντος που κατασχέθηκαν λόγω της παρουσίας επιβλαβών οργανισμών που περιλαμβάνονται στον κατάλογο ο οποίος αναφέρεται στο στοιχείο ε) του παραρτήματος Ι· β) την εκτιμώμενη κινητικότητα των επιβλαβών οργανισμών που περιλαμβάνονται στον κατάλογο ο οποίος αναφέρεται στο στοιχείο ε) του παραρτήματος I, στο στάδιο της μεγαλύτερης κινητικότητας στο οποίο ο οργανισμός θα μπορούσε να αναπτυχθεί στο σχετικό φυτό ή φυτικό προϊόν· γ) τον αριθμό των φορτίων του σχετικού προϊόντος στα οποία πραγματοποιήθηκε φυσικός φυτοϋγειονομικός έλεγχος· δ) κάθε άλλο παράγοντα σημαντικό για τον καθορισμό του φυτοϋγειονομικού κινδύνου από το σχετικό εμπόριο. 2. Το είδος της μείωσης της συχνότητας εκφράζεται ως ελάχιστο ποσοστό φυτοϋγειονομικών ελέγχων που μπορούν να διενεργούν τα κράτη μέλη στα σχετικά προϊόντα. Αυτό το ελάχιστο ποσοστό εφαρμόζεται για κάθε κράτος μέλος σε όλα τα φορτία των σχετικών προϊόντων που εισάγονται στο έδαφός του. Άρθρο 5 1. Με την επιφύλαξη του άρθρου 16 παράγραφος 1 της οδηγίας 2000/29/ΕΚ, για τους σκοπούς της παρακολούθησης των εισαγωγών των σχετικών προϊόντων για τα οποία οι φυτοϋγειονομικοί έλεγχοι διενεργούνται σύμφωνα με τον παρόντα κανονισμό, τα κράτη μέλη που τα εισάγουν γνωστοποιούν στην Επιτροπή και στα λοιπά κράτη μέλη τις πληροφορίες που παρατίθενται στο παράρτημα II, το αργότερο έως τις 31 Μαρτίου κάθε έτους. 2. Βάσει των πληροφοριών αυτών και σύμφωνα με τις διατάξεις των άρθρων 3 και 4, η Επιτροπή εκπονεί έκθεση και αξιολογεί εάν και με ποια συχνότητα οι φυτοϋγειονομικοί έλεγχοι των σχετικών προϊόντων μπορούν να συνεχιστούν με μειωμένη συχνότητα σύμφωνα με τον παρόντα κανονισμό. 3. Εάν το 1 % του συνολικού αριθμού των εισαγόμενων φορτίων, που αποτελούνται από το σχετικό προϊόν και υπόκεινται σε ελέγχους με μειωμένη συχνότητα σύμφωνα με τον παρόντα κανονισμό, διαπιστωθεί ότι έχει μολυνθεί από κάποιον από τους οργανισμούς που απαριθμούνται στα παραρτήματα I ή II της οδηγίας 2000/29/ΕΚ, το αντίστοιχο σχετικό προϊόν δεν θεωρείται πλέον ως προϊόν για το οποίο μπορούν να διενεργηθούν φυτοϋγειονομικοί έλεγχοι με μειωμένη συχνότητα. Άρθρο 6 Όταν από την αξιολόγηση που αναφέρεται στο άρθρο 5 παράγραφος 2 ή τις διαπιστώσεις που αναφέρονται στο άρθρο 5 παράγραφος 3, ή εάν από πιο πρόσφατες γνωστοποιήσεις παρακρατήσεων στα κράτη μέλη προκύπτει ότι το σχετικό προϊόν δεν πληροί πλέον τις απαιτήσεις του άρθρου 3, η Επιτροπή τροποποιεί τον κατάλογο των σχετικών προϊόντων για τα οποία οι φυτοϋγειονομικοί έλεγχοι μπορούν να πραγματοποιούνται με μειωμένη συχνότητα και δημοσιεύει την τροποποίηση αυτή. Άρθρο 7 Ο παρών κανονισμός θα αναθεωρηθεί έως την 1η Ιανουαρίου 2007 το αργότερο. Άρθρο 8 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2005. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 11 Οκτωβρίου 2004.

Classification Labels:
103
100
99

Label Descriptions:
{"103": "Προστασία του περιβάλλοντος", "100": "Περιβαλλοντική πολιτική", "99": "ΠΕΡΙΒΑΛΛΟΝ"}

EuroVoc IDs (Original): 2825
2442
2488
1422

EuroVoc IDs (Expanded): 2825
2442
2488
1422

Dataset Source: meu

Split: train